מחזור ארץ פרידיין

ממלכת פרידיין

בהקדמות לספרים מציין אלכסנדר כי פרידיין מושפעת רבות מווילס (בה שהה רבות בזמן שירותו הצבאי), הן גאוגרפית והן תרבותית. דמויות רקע שונות בעלילה שאובות ממבינוגיון, ספר אגדות ולשי עתיק.
ממלכת פרידיין מתנהלת בצורה אופיינית לתקופת ימי הביניים: היא מורכבת ממחוזות רבים, חלקם שוממים. רוב המחוזות נשלטים בידי מלכים קטנים (מלבד הגבעות החופשיות, אוסף של קהילות עצמאיות), וכולם סרים למרותו של המלך העליון מאט, מנהיג בני דוֹן. הממלכה מאוימת על ידי שכנתה אנובין, ממלכת הרוע הנשלטת בידי אראון.
הארץ מתוארת כנוחה לחקלאות, אך העבודה בה קשה כיון שאראון גנב רבים מסודות הקרקע והוא מחזיק בהם טובתו ולהנאתו.

ספר השלושה

בספר הראשון (הופיע ב-1964) מוצגת דמותו של טרן – הוא נער חווה שאינו יודע מי הוריו, וחולם להיות גיבור. מלבדו חיים בקיר דולבן גם המכשף דולבן, שגילו מתקרב למאתיים, וקוֹל, שמוצג בתחילה כאיש אדמה, אך בהמשך הספר נחשף חלקית עברו כלוחם.
אחד מתפקידיו של טרן הוא לטפל בהן-וון, חזירה לבנה בעלת יכולות ניבוי, אך בתחילת הספר היא בורחת מהחווה אל היער הסמוך. טרן שרודף אחריה כמעט נהרג בידי חבורת לוחמים שמנהיגם הוא ענק עטוי מסכה, וניצל על ידי אדם שנראה פשוט אך מתגלה כנסיך גווידיון, בנו של המלך העליון. גווידיון מספר לטרן שהוא הגיע כדי למצוא את החזירה, כיון שהיא מחזיקה במידע שיכול להביס את המלקרן, מצביאו של אראון והענק שראה טרן.
במהלך חיפושיהם השניים נופלים בידי המכשפה אחרן, וטרן מחולץ ממנה על ידי נסיכה צעירה בשם אילונווי, אך בשל בלבול היא מצילה נבלן נודד בשם גלודור גוזם, במקום את גווידיון. יחד עם יצור דמוי-אדם בשם גורג'י שפגשו מוקדם יותר, ועם גמד בשם דולי, שמצטרף אליהם מאוחר יותר, הם מנסים להגיע אל המלך העליון מאט ולמצוא את החזירה הלבנה לפני המלקרן וצבאו.

היורה השחורה

בראשית הספר השני (הופיע ב-1965) יוצאת חבורת לוחמים להשמיד את היורה השחורה שנמצאת בבעלותו של אראון. כוחה של היורה הוא בכך שכל גופה שמכניסים לתוכה הופך ל"בן-יורה", עבד חסר דעה שכפוף לרצונו של מי שהכניס אותו לתוכה (בדומה לזומבי או לחיז"ל). החבורה, המונהגת בידי גווידיון, וכוללת גם את טרן, גורג'י, גלודור ודולי, וכן את המלכים מורגאנט וסמואיט, הנסיך אלידיר והנבלן אדאון, מצליחה להגיע אל אנובין אך מגלה שהיורה אינה במקום בו ציפו שתהיה.
במהלך הנסיגה הם נתקלים בצבאו של אראון, ומצליחים להיכנס אל מקלט של בני העם הקסום, אליהם משתייך דולי. גויסטיל, האחראי על המקלט, נותן להם רמז המוביל אותם אל ביצות מורבה, שם שוכנות שלוש מכשפות רבות עוצמה – אורדו, אורוון ואורגוח. חבורת הרעים מוצאת שם את היורה, קונה אותה במחיר כבד ומובילה אותה אל גווידיון, אך נאלצת להתמודד עם שותפים שחומדים את התהילה ואת הכוח שבקדירה לעצמם.

טירת ליר

בספר השלישי (הופיע ב-1966) נשלחת הנסיכה אילונווי אל קרובי משפחתה שבאי מונה, כדי ללמוד כיצד צריכה בת אצולה להתנהג. טרן מלווה אותה בצער, ופוגש באי את המלך רהודלום ורעייתו המלכה טלריה, בנם הנסיך רהון, שטרן מגלה למורת רוחו שהוא החתן המיועד של אילונווי, ורב המשרתים מאג. כן נמצאים באי גם גלודור גוזם, שהגיע לשם במקרה, והנסיך גווידיון, שנמצא שם בתחפושת של סנדלר ומשגיח על הנסיכה, כיון שהוא חושד במזימה.
מאג, נהנה מאמון מלא של המלך והמלכה, חוטף את אילונווי, ומשלחת חיפושים מתארגנת בעקבותיהם. טרן וחבריו מונהגים בידי הנסיך רהון, קל הדעת והבלתי-מוכשר בעליל, שמוביל אותם אל בקתה ריקה של אדם בשם דבוק, שעל פי יומניו הם מגלים שעסק בניסויי קסם. די מהר מגיעה תוצאה בולטת בחשיבותה של הניסויים – חתולת ענק בשם ליאן שלוכדת אותם בבקתה. לאחר שהרעים נחלצים ממנה הם פוגשים את דבוק עצמו – שהפך גם הוא לענק אך נלכד מתחת למערה ומנסה להרוג אותם כדי להכין שיקוי שיקטין אותו.
אחרי שהם מתחמקים מהמערה הם מגלים שמאג פעל בשירותה של אחרן, שטירתה נהרסה בספר הראשון. כעת אילונווי בידיה, והיא מכשפת אותה כדי שתסגיר לידיה את הכוחות שיש לה כנסיכה ובת לשושלת ליר.

טרן הנודד

הספר הרביעי (הופיע ב-1967) לא עוסק במלחמה נגד כוחות הרוע, אלא במסע חיפושים של טרן בעקבות עברו – הוא רוצה להתחתן עם הנסיכה אילונווי, והוא חושב שלשם כך עליו לגלות מי היו הוריו.
יחד עם גורג'י הוא נודד אל ביצות מורבה, והמכשפות מציעות לו ללכת צפונה, אל הראי של לונט, ראי שכל המביט בו רואה את עצמו כפי שהוא באמת. בדרכו לשם פוגש טרן צורות חיים שונות ומתנסה באומנויות רבות, בניסיון לאבחן מהם כשרונותיו ומה יעודו האמיתי.

המלך העליון

באופן אופייני לסדרות פנטזיה מהסוגה הזו, הספר החמישי (הופיע ב-1968) והאחרון בסדרה מתאר מלחמה חזיתית בין הטוב והרע, כאשר אראון וכל חייליו השונים פולשים לפרידיין כדי להשתלט עליה אחת ולתמיד, וחבורת הגיבורים מצטרפת אל הכוחות המשיבים מלחמה ומנהיגים אותם.